Ilmar Raagi loengukursusele on oodatud nii TÜ üliõpilased, töötajad ning külalis- ja täiendusõppijad kui ka vabakuulajad väljastpoolt ülikooli. Kursus aitab mõista sotsiaalseid, semiootilisi ja eetilisi aspekte, mille raamistikus omandavad lood meie kultuuris tähendusi.

Sügissemestril keskendub Raag loo jutustamise teooriale, eelkõige sotsiaalsest ja eetilisest vaatenurgast. Kursus on iseäranis väärtuslik kõigile, keda huvitavad eri kultuure ühendavad ja lahutavad lood ning see, kuidas neid inimlikke lugusid jutustada.

Alanud semestril on kavas järgmised loengud:

• 17. oktoobril «Kontrollimatu ja võõrandunud tegelikkus vs. korrastatud lood».

• 31. oktoobril «Rahvalikud ja elitaarsed kultuurid muutuvad ajas ehk Miks Cannes’i festival reklaamib ennast Hollywoodi minevikustaaridega? (Ehk miks inimesed üldse lugudesse sukelduvad?)».

• 14. novembril «Tüvitekstide sihtgrupp ehk Kuidas kogukonnad valivad oma lugusid».

• 21. novembril «Negatiivse kangelase dilemma: loo jutustaja vastutus vaenlase kujundamisel».

• 5. detsembril seminar esseede teemadel. Kolme üliõpilase ettekanded.